b"\n_START_ARTICLE_\nTi\xc5\xa1a beav\n_START_PARAGRAPH_\nTi\xc5\xa1a beav (hebrejsko \xd7\xaa\xd7\xa9\xd7\xa2\xd7\x94 \xd7\x91\xd7\x90\xd7\x91\xe2\x80\x8e ali \xd7\x98\xd7\xb3 \xd7\x91\xd7\x90\xd7\x91 [Tisha B'Av], slovensko deveti (dan meseca) ava) je judovski postni dan v spomin na uni\xc4\x8denje prvega in drugega jeruzalemskega templja in izgnanstvo Judov iz Izraela, ki je sledilo. Dan obele\xc5\xbeuje tudi druge tragedije, ki so se zgodile na isti dan, vklju\xc4\x8dno z rimskim pokolom ve\xc4\x8d kot 100.000 Judov v Betarju med Bar Kohbovo vstajo leta 135._NEWLINE_Postni dan Ti\xc5\xa1a beav so vpeljali palestinski rabini v 2. stoletju in je najbolj \xc5\xbealosten dan v judovskem koledarju, posve\xc4\x8den vsem tragedijam._NEWLINE_Ti\xc5\xa1a beav je po Gregorijanskem koledarju obi\xc4\x8dajno julija ali avgusta._NEWLINE_Poleg osnovnih prepovedi u\xc5\xbeivanja hrane in pija\xc4\x8de, umivanja in kopanja, uporabe krem in olj, no\xc5\xa1enja (usnjenih) \xc4\x8devljev in sklepanja zakonov, so na ta dan prepovedane tudi vse zabavne dejavnosti. Na ta dan se v sinagogi najprej bere Knjiga \xc5\xbealostink, ki objokuje uni\xc4\x8denje Jeruzalema. Branju sledi petje kinot, liturgi\xc4\x8dnih \xc5\xbealostink, ki objokujejo izgubo jeruzalemskega templja. Ker je dan posve\xc4\x8den tudi drugim velikim nesre\xc4\x8dam, ki so doletele judovsko ljudstvo, \xc5\xbealostinke opevajo tudi druge dogodke, na primer mu\xc4\x8deni\xc5\xa1ko smrt desetih rabinov, ki so jih Rimljani umorili v obdobju po uni\xc4\x8denju drugega templja, pokole ve\xc4\x8d judovskih skupnosti v kri\xc5\xbearskih vojnah in uni\xc4\x8denje evropskega judovstva v holokavstu."